Margus Kappel
Margus Kappel (sündinud 7. septembril 1956) on eesti klahvpillimängija ja pedagoog. Ta lõpetas 1971. aastal Nõmme Lastemuusikakooli ja 1975. aastal Tallinna Muusikakeskkooli. 1980. aastal lõpetas Tallinna Riikliku Konservatooriumi klaveri eriala dotsent Ada Kuuseoksa õpilasena. Ta on mänginud rokkansamblites Ruja (1974–1979), Kaseke ja Rock Hotel. Džässi on ta mänginud muu hulgas Lembit Saarsalu ansamblis (1978–1980) ning trios, millesse peale tema kuulusid kitarristid Ain Varts ja Riho Sibul. Trio esines 1984 Tallinnas ja Tartus. Anne Ermi hinnangul on Margus Kappel "emotsionaalne ja tehniliselt suutlik pianist". Aastast 2016 on ta Gustav Adolfi Gümnaasiumis klaveriõpetaja.